1. **Sekmadienis**

*„Ateina jis. Uždekite šviesas!*“ („Žiemos sonetai“6)

Sakralusis sekmadienis – iškiliausia savaitės diena. Krikščionybėje sekmadienis apibūdinamas džiaugsmingu psalmės šūksniu: „Ši diena yra Viešpaties duota, – linksminkimės ir džiūgaukime!“ (Ps 118, 24). Poetas gimė 1921 m. birželio 5 dieną, sekmadienį – Viešpaties Karaliaus dieną. Ar šis birželio sekmadienis ne Vytauto Mačernio švytėjimo pradžia? Juolab, kad pats poetas savo eilėse didžiavosi, jog yra gimęs būtent šventu laiku – sekmadienio vidurdieny. Jo kūryboje karališkoji tema nesvetima. Tad ar neverta džiaugsmingai sutikti „karaliaus iš Žemaitijos pelkių“ gimimą?